7 มาตรการ ส่งเสริมผู้ประกอบการไทยให้สามารถนำเข้า-ส่งออกสินค้า สะดวก รวดเร็ว ไร้อุปสรรค
นายกีรติ รัชโน อธิบดีกรมการค้าต่างประเทศ เปิดเผยว่า ได้กำหนด 7 มาตรการบรรเทาผลกระทบให้แก่ผู้ประกอบการในสถานการณ์การแพร่ระบาดของโรคโควิด-19 ประกอบด้วย การขยายเวลาวันหมดอายุสำหรับบัตรประจำตัวผู้ส่งออก-นำเข้าสินค้าและบัตรประจำตัวผู้รับมอบอำนาจที่จะหมดอายุระหว่างวันที่ 1 สิงหาคม - 31 ธันวาคม 2564 ออกไปอีก 5 เดือนโดยอัตโนมัต อนุญาตให้ผู้ประกอบการส่งคำขอขึ้นทะเบียนเป็นผู้ส่งออก-นำเข้าสินค้าที่มีมาตรการควบคุมการส่งออก-นำเข้าผ่านทางไปรษณีย์ พร้อมตรวจสอบผลการพิจารณาและเลขทะเบียนผ่านระบบลงทะเบียนผู้ประกอบการออนไลน์ได้ 24 ชั่วโมง ให้ผู้ประกอบการเลือกใช้หนังสือรับรองถิ่นกำเนิดสินค้าอิเล็กทรอนิกส์ หรือการรับรองถิ่นกำเนิดสินค้าด้วยตนเองสำหรับการส่งออกไปยังประเทศสมาชิกอาเซียน ผลักดันการออกหนังสือรับรองถิ่นกำเนิดสินค้าด้วยระบบการลงลายมือชื่อและตราประทับอิเล็กทรอนิกส์ เพิ่มการให้บริการออกหนังสือสำคัญการส่งออก-นำเข้าสินค้าแบบไร้เอกสารโดยเชื่อมโยงข้อมูลกับกรมศุลกากร อนุญาตให้ผู้ประกอบการใช้แบบฟอร์มรับรองถิ่นกำเนิดสินค้าด้วยตนเองและรับชำระเงินผ่านการสแกน QR Code หรือการโอนเงินผ่านช่องทางอิเล็กทรอนิกส์ ซึ่งมาตรการทั้งหมดนี้จะช่วยให้ผู้ประกอบการไทยสามารถส่งออก-นำเข้าสินค้าได้อย่างสะดวกและรวดเร็ว ผู้ประกอบการสามารถค้นหารายละเอียดเกี่ยวกับมาตรการต่างๆ ผ่านเว็บไซต์กรมการค้าต่างประเทศ หรือสายด่วน1385